Αθήνα, 3 Οκτωβρίου 2025

Α.Π.: 8979/3.10.2025

Ε Ρ Ω Τ Η Σ Η

Προς

Κύριο Υπουργό Εθνικής Οικονομίας και Οικονομικών

Κύριο Υπουργό Υποδομών και Μεταφορών

Κύριο Υπουργό Ναυτιλίας και Νησιωτικής Πολιτικής

Κυρία Υπουργό Τουρισμού

ΘΕΜΑ: «Αναλυτικά στοιχεία εισπραξιμότητας και ανά περιοχή από το τέλος ανθεκτικότητας και το τέλος κρουαζιέρας και προγραμματισμός έργων και δράσεων που να αντανακλούν στην ανταποδοτικότητα του»

Κύριοι Υπουργοί,

Κυρία Υπουργέ,

Όπως γνωρίζετε, από το 2024 έχει επιβληθεί τέλος ανθεκτικότητας σε όλα τα ξενοδοχεία και τα τουριστικά καταλύματα της χώρας, σε ετήσια βάση και οριζόντια.

Από τις αρχές 2025, πραγματοποιήθηκε αύξηση του τέλους ανθεκτικότητας που ειδικά στην τουριστική περίοδο διαμορφώθηκε ως εξής:

 α. Για κύρια ξενοδοχειακά καταλύματα:

1-2 αστέρων: 2 ευρώ,

3 αστέρων: 5 ευρώ,

4 αστέρων: 10 ευρώ,

5 αστέρων: 15 ευρώ,

β. για ενοικιαζόμενα επιπλωμένα δωμάτια – διαμερίσματα: 2 ευρώ,

γ. για ακίνητα που διατίθενται μέσω βραχυχρόνιας μίσθωσης: 8 ευρώ, ενώ αν τα ακίνητα που διατίθενται μέσω βραχυχρόνιας μίσθωσης είναι μονοκατοικίες άνω των 80 τ.μ., επιβάλλεται τέλος ανθεκτικότητας 15 ευρώ,

δ. για αυτοεξυπηρετούμενα καταλύματα – τουριστικές επιπλωμένες επαύλεις (βίλες) 15 ευρώ,

ε. για αυτοεξυπηρετούμενα καταλύματα – τουριστικές επιπλωμένες κατοικίες 8 ευρώ, εάν η επιφάνειά τους είναι μικρότερη των 80 τ.μ. και 15 ευρώ, εάν η επιφάνειά τους είναι από 80 τ.μ. και άνω.

Για τους μήνες Νοέμβριο έως Μάρτιο, το τέλος ανθεκτικότητας καθορίστηκε ως εξής και ανά ημέρα:

α. Για κύρια ξενοδοχειακά καταλύματα:

1-2 αστέρων: 0,50 ευρώ,

3 αστέρων: 1,50 ευρώ,

4 αστέρων : 3 ευρώ,

5 αστέρων: 4 ευρώ,

β. για ενοικιαζόμενα επιπλωμένα δωμάτια – διαμερίσματα: 0,50 ευρώ,

γ. για ακίνητα που διατίθενται μέσω βραχυχρόνιας μίσθωσης: 2 ευρώ. Αν τα ακίνητα που διατίθενται μέσω βραχυχρόνιας μίσθωσης είναι μονοκατοικίες άνω των ογδόντα 80 τ.μ., επιβάλλεται τέλος ανθεκτικότητας 4 ευρώ,

δ. για αυτοεξυπηρετούμενα καταλύματα – τουριστικές επιπλωμένες επαύλεις (βίλες): 4 ευρώ,

ε. για αυτοεξυπηρετούμενα καταλύματα – τουριστικές επιπλωμένες κατοικίες:

- 2 ευρώ, εάν η επιφάνειά τους είναι μικρότερη των ογδόντα (80) τ.μ. και

- 4 ευρώ, εάν η επιφάνειά τους είναι από ογδόντα (80) τ.μ. και άνω.

Όπως είναι γνωστό, το τέλος ανθεκτικότητας επιβαρύνει τον πελάτη που έκανε χρήση του δωματίου ή του διαμερίσματος και αποδίδεται στο δημόσιο από τις επιχειρήσεις και τους ιδιώτες με μηνιαίες δηλώσεις.

Γίνεται αντιληπτό ότι με δεδομένη την αύξηση του τουριστικού ρεύματος ότι θα πρέπει να έχει συγκεντρωθεί ένα σημαντικό ποσό από το τέλος ανθεκτικότητας, που με βάση όσα έχουν θεσμοθετηθεί θα πρέπει να διατίθεται σε έργα και δράσεις για τη θωράκιση των τουριστικών προορισμών από ακραία καιρικά φαινόμενα και τις αρνητικές επιπτώσεις της κλιματικής κρίσης. Ενδεικτικά, θα μπορούν να χρηματοδοτηθούν δράσεις και έργα για την αντιμετώπιση της λειψυδρίας, για την αντιπλημμυρική προστασία, για τη διάβρωση των ακτών κ.α.

Παράλληλα, από τον Ιούνιο του 2025, έχει επιβληθεί ειδικό τέλος κρουαζιέρας σε κάθε επιβάτη κρουαζιερόπλοιου που αποβιβάζεται σε ελληνικό λιμάνι που θεωρείται προορισμός κρουαζιέρας.

Το συγκεκριμένο τέλος επιβλήθηκε προκειμένου να χρηματοδοτηθούν έργα για τη βελτίωση των λιμενικών υποδομών και την ενίσχυση του τουριστικού προϊόντος.

Η διάθεση των εσόδων από το τέλος κρουαζιέρας γίνεται ως εξής:

- το ένα τρίτο των εσόδων διατίθεται στους Δήμους που διαθέτουν λιμάνια που αποτελούν προορισμό κρουαζιέρας αποβίβασης, μέσω ΥΠΕΣ, για έργα και δράσεις τουριστικής ανάπτυξης.

- το ένα τρίτο των εσόδων διατίθεται για να χρηματοδοτηθούν έργα από το Πρόγραμμα Δημοσίων Επενδύσεων του Υπουργείου Ναυτιλίας.

- το ένα τρίτο των εσόδων διατίθεται προκειμένου να ενισχυθεί ο τακτικός προϋπολογισμός του Υπουργείου Τουρισμού.

Είναι ξεκάθαρο ότι το τέλος ανθεκτικότητας και το τέλος κρουαζιέρας αποφέρουν δημόσια έσοδα που πρέπει να καταγραφούν με ακρίβεια και να διατίθενται με τρόπο που να δικαιολογείται η αναλογική αξιοποίησή τους.

Τα στοιχεία ως προς το ύψος εισπραξιμότητας αυτών των τελών είναι απαραίτητα όταν τίθενται ζητήματα δημοσιονομικού κόστους, σε ότι αφορά μέτρα όπως η επέκταση των μειωμένων συντελεστών ΦΠΑ στα νησιά.

Κατόπιν των ανωτέρω

Ερωτώνται οι Κύριοι Υπουργοί και η Κυρία Υπουργός

1. Ποιο είναι το ακριβές ποσό που έχει εισπραχθεί τόσο το 2024 όσο και το 2025 συνολικά αλλά και σε επίπεδο νομών;

2. Που διατέθηκαν τα συγκεκριμένα έσοδα του 2024 και σε ποιες δράσεις ή έργα αλλά και ποιος είναι ο προγραμματισμός για τη διάθεση των αυξημένων εσόδων του 2025;

3. Είναι στις προθέσεις της Πολιτείας η θεσμοθέτηση και εκχώρηση συγκεκριμένου ποσοστού εσόδων από το τέλος ανθεκτικότητας σε Δήμους και Περιφέρειες αναλογικά και με βάση τα έσοδα ανά περιοχή για να χρηματοδοτούνται δράσεις και έργα;

4. Ποιο είναι το ακριβές ποσό που έχει εισπραχθεί από το τέλος κρουαζιέρας συνολικά και ανά λιμάνι;

5. Πότε θα γίνει η απόδοση των αναλογικών εσόδων από το τέλος κρουαζιέρας στους Δήμους και στα Υπουργεία Ναυτιλίας και Τουρισμού;

6. Ποιος είναι ο σχεδιασμός των Υπουργείων Ναυτιλίας και Τουρισμού σχετικά με την αξιοποίηση από την πλευρά τους των εσόδων που τους αναλογούν από το τέλος κρουαζιέρας; Ποια έργα και δράσεις προγραμματίζουν;

Οι ερωτώντες Βουλευτές

|  |  |  |
| --- | --- | --- |
| **Α/Α** | **ΟΝΟΜΑΤΕΠΩΝΥΜΟ** | **ΕΚΛΟΓΙΚΗ ΠΕΡΙΦΕΡΕΙΑ** |
|  | Κόνσολας Μάνος | Βουλευτής Δωδεκανήσου |
|  | Δημοσχάκης Αναστάσιος | Βουλευτής Έβρου |
|  | Καφούρος Μάρκος | Βουλευτής Κυκλάδων |
|  | Μαρκογιαννάκης Αλέξανδρος | Βουλευτής Χανίων |
|  | Πασχαλίδης Γιάννης | Βουλευτής Καβάλας |
|  | Στεφανάδης Χριστόδουλος | Βουλευτής Σάμου |
|  | Φόρτωμας Φίλιππος | Βουλευτής Κυκλάδων |